Parteneriatul civil a fost respins de senatori, cu 92 de voturi împotrivă şi 11 pentru. Singurii care au susţinut proiectul de lege au fost senatorii USR.

Senatul este prima dintre camerele sesizate.

Iniţiat de deputatul independent Oana Bîzgan, proiectul oferă posibilitatea tuturor cetăţenilor să încheie un parteneriat civil, fie cu persoane de sex opus, fie de acelaşi sex.

Iniţiativa a primit aviz negativ de la comisia juridică şi de la comisia pentru drepturile omului. Senatorii au argumentat că legiferarea parteneriatului civil nu este o cerinţă europeană, ci ţine de specificul fiecărui stat membru şi este la latitudinea Parlamentului să decidă oportunitatea unei astfel de reglementări.

O altă critică adusă proiectului este că nu oferă o soluţie în ceea ce priveşte adopţia unui copil de către persoanele care ar încheia un parteneriat civil.

Votul final asupra propunerii legislative urmează să fie dat în Camera Deputaţilor.